《放歌行赠宋君》
元代·周砥

今日非昨日，今年非去年。天地不同老，日月岂停旋。

寸心摇摇不色改，只似秋蓬与夏莲。柏梁赋诗不早上，长楸走马未得前。

阊阖九重虎豹守，我欲上诉无因缘。荆山泣玉徒自苦，夷门抱关谁复贤。

宝剑芙蓉拂秋月，高歌对酒声哽咽。当时轻意千古事，幽愤于今向谁雪。

兰台公子天下奇，心胆岂是他人知。荆卿不答鲁句践，项羽肯顾齐安期。

东吴市上花漠漠，相逢意气倾山岳。笑说秦关百二重，卷舒风云不盈握。

一生不识平阳奴，况是霍家冯子都。明珠白璧等粪壤，玉环翠袖皆虫蛆。

甘心廓落事屠钓，矫如游龙不可拘。宋公子，尔弹琴，我放歌，白昼苦短夜何多。

黄金台，几千尺，翳日浮云奈尔何。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。